寄題長溪楊耻齋梅樓樓乃其先世讀書之所
作者：陳鑒之
朝代：宋

paragraphs: 乃翁愛書書滿樓，萬軸插架堪汗牛。
乃翁愛梅梅繞樓，千年老幹如蒼虬。
梅護群書俗塵絕，書對梅梢滋味別。
有時掩卷靜倚闌，檐角一枝擎淡月。
雁行編簡相從久，筆硯收功竟無負。
兒孫登樓凜生敬，謂此梅花乃先友。
一新丹雘煥枅栱，黄卷依然對姬孔。
汲泉不是灌梅花，培養君家讀書種。
袍香青紫雲路同，盛事何翅繼乃翁。
後來應有跨竈者，百花頭上文正公。
吾知乃翁好梅意，不獨區區爲名第。
霜飈天地慘無色，誰得東皇第一義。
惟梅氣稟獨超卓，首送春風入書幄。
對之心地悟理學，此是天民尹先覺。